На яе манаграфіях, артыкулах у літаратурна-мастацкіх выданнях і прафесійнай перыёдыцы для настаўнікаў і выкладчыкаў-філолагаў вырасла не адно пакаленне чытачоў. Гэта як асобы, якія прысвяцілі свой жыццёвы шлях вывучэнню айчыннай літаратуры, яе вытокаў, так і аматары беларускага слова. Дачка знанага народнага пісьменніка Беларусі Івана Шамякіна, доктар філалагічных навук, прафесар Таццяна Шамякіна і сама за многа дзесяцігоддзяў плённай дзейнасці стала легендай даследчыцкай і філалагічнай працы. Адсвяткаваўшы днямі свой 70-гадовы юбілей, Таццяна Іванаўна яшчэ і цяпер займае пасаду загадчыка кафедры тэорыі літаратуры БДУ. Яна прызналася, што не любіць даваць інтэрв’ю, але пагадзілася пагутарыць з нашым карэспандэнтам. Натуральна, гаворка ішла пра творчыя і даследчыцкія набыткі, супрацу з калегамі і стаўленне да сучаснай айчыннай літаратуры.